פרידה מאבא 26.5.24
כשסבתא שלי אמא של אבא סיפרה לחברתה בברזיל שהיא שוב בהריון, הציעה לה החברה הטובה לא ללדת את התינוק בגלל קשיים כלכליים.
סבתא שהייתה אישה מאמינה דחתה את ההצעה אך דאגה להזכיר לאבא שלנו- בנה הצעיר שהיא מקווה שממנו יצא איש חשוב.
אבא שלנו היה מספר סיפורים ואנחנו זכינו בכל ביקור לשמוע ממנו סיפור חדש שלא הכרנו. לא משנה להיכן הגיע בחייו  הציבוריים הוא תמיד זכר את ילדותו במשפחה קשת יום בסאו פאולו ואת המורים בבית הספר שלא ציפו ממנו להצלחות.
נאמן לציפיות אימו, אבא דאג בחייו הארוכים לעשות מעשים חשובים גם בקיבוץ ובמיוחד במשך 13 שנים כראש מועצת שער הנגב וכיוזם ומקים מכללת ספיר, בימיה הראשונים סירבו במועצה להשכלה גבוהה לקרוא לה מכללה, אבל אבא ענה שהוא ראש המועצה והתעקש על השם.
מקום חם היה בליבו למועצה ובמדינה מתוקנת, אופיר ליבשטיין  ז"ל היה מגיע היום להיפרד יחד עם שי חרמש ואלון שוסטר שאיתנו פה היום. אופיר זכר בכל שנה להזמין את קודמיו ליום סיור במועצה ולא ויתר גם לאבא בשנותיו האחרונות.
אבא שלנו כאב בחודשים האחרונים עם חבריו ומשפחותיהם שנפגעו בשבעה באוקטובר ובכל יום שאל מה עם החטופים ואם  המלחמה נגמרה.
המשפט אומר שמאחורי כל גבר מצליח עומדת אשתו, אך אמא שלנו צעדה תמיד לצידו ויחד איתו בכל שלבי החיים.
תשמרו על אמא הייתה אחת מבקשותיו האחרונות.
היית אבא טוב וסבא מושלם לכל נכדיך- זכינו בך. 
נוח על משכבך בשלום- מגיע לך.

